Krib u talb fl-hemm Talba ta' wieħed imnikket, li fit-telqa tiegħu jiftaħ qalbu mdejqa quddiem il-Mulej. Mulej, isma' t-talba tiegħi, ħa tasal għandek l-għajta tiegħi. Taħbix wiċċek minni f'jum id-dwejjaq tiegħi; ressaq widintek lejja, meta nsejjaħlek fittex weġibni! Għax jiemi bħal duħħan jgħibu; u għadmi bħal ħuġġieġa jaqbad. Nixfet qalbi bħal ħaxix maqtugħ; ninsa niekol sal-ħobż tiegħi. Bl-ilfiq qawwi tiegħi sirt għadma u ġilda. Qisni xi tajra fix-xagħri; sirt bħal kokka qalb xi ħerba. Nibqa' mqajjem u nitniehed, bħal għasfur waħdu fuq bejt. Il-jum kollu jgħajruni l-għedewwa tiegħi, jixegħlu għalija u jidgħu bija. Niekol l-irmied bħal ħobż, u x-xorb tiegħi bid-dmugħ inħallat, minħabba l-għadab u s-saħna tiegħek, għax inti rfajtni, u mbagħad tlaqtni. Jiemi qed jonqsu bħad-dell ta' filgħaxija; u jien bħal ħaxix qiegħed ninxef. Imma int, Mulej, għal dejjem tibqa'; minn nisel għal nisel it-tifkira tiegħek. Inti tqum u tħenn għal Sijon, għax hu ż-żmien u l-waqt li tħenn. Għax għażiż għall-qaddejja tiegħek il-ġebel tagħha; tiġihom ħasra mit-trab tagħha. Ħa jkollhom il-ġnus il-biża' ta' ismek, Mulej, u s-slaten kollha tal-art il-biża' tas-sebħ tiegħek, meta l-Mulej jerġa' jibni lil Sijon, u jidher fis-sebħ tiegħu. U jisma' t-talb tal-mitluqin, ma jistmellx it-talb tagħhom. Jinkiteb dan għan-nisel li għad jiġi, u poplu ġdid għad ifaħħar lill-Mulej. Il-Mulej iħares 'l isfel mill-għoli tas-santwarju tiegħu, u jittawwal mis-sema lejn l-art, biex jisma' l-krib tal-ilsiera, biex jeħles 'il dawk li huma għall-mewt. U hekk jixxandar f'Sijon isem il-Mulej, u f'Ġerusalemm it-tifħir tiegħu, meta l-popli flimkien jinġemgħu, u saltniet biex jaqdu l-Mulej. Neħħieli saħħti f'nofs it-triq, qassarli ż-żmien ta' ħajti. Jien ngħidlu: "Alla tiegħi, la teħodnix f'nofs ħajti, la darba żmienek idum għal dejjem. L-art int waqqaftha sa mill-bidu; għemil idejk huma s-smewwiet. Huma jgħaddu, imma int tibqa'; bħal libsa huma lkoll jiqdiemu, tbiddilhom bħal libsa u jintemmu. Imma int li int tibqa'; bla tmiem huma s-snin tiegħek. Ulied il-qaddejja tiegħek ikollhom darhom; nisilhom jibqa' għal dejjem quddiemek."